Simonyi Zoltán

**HATODIK SZÍN**

„avagy az ezelőtti színekre nem emlékezni, hetedik szín pedig nincs”

LUCIFER

ÁDÁM

HIPPIA

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Háromfelé osztott monitorkép egy chatszobában. Háttérben isten-szobrokkal, díszedényekkel, amelyekben illatok égnek, kilátással a hegy felé. Ádám mint Sergiolus, Lucifer mint Miló, Éva Júlia, nincs jelen. Hippia, ledéren öltözött call girl, később jelentkezik be. Ádám és Lucifer videójátékot játszanak, a rádióból fuvola szól. Alkony, később éj.*

LUCIFER

Fix, Sergiolus, hogy tovább már nem tolod,

Becserkésznek úgyis a nácizombik,

Röntgenkamerájukkal meglátják, emberből vagy.

ÁDÁM

Nem, az Operatív Törzsre!

LUCIFER

Ah, mit, Operatív Törzsre,

A gumilövedékek után

Ki hinne még közöttünk az Egyenruhában?

Mondd Júliádra, jobban elhiszem.

ÁDÁM

Legyen.

LUCIFER

Erős alapra esküszöl:

Mindkettő fej nélküli.

Hiszen Júliáról, ha lefosztod

Hív kebelnek nagy ideáját,

Mint hagymát hámozol,

Rájösz, csupán a törzs a lényege.

Nincs több osztályrészedül.

Hogy világosabb legyek:

Júlia is csak egy pina.

Szóval, mire értsem mégis ezt az esküt,

Szépségét értsem-é, szerelmed-é,

Avagy tán épen hűségét irántad? -

*Hippia megjelenik*

ÁDÁM

Hűségit értém.

LUCIFER:

A báj muló, s ha még nem volna is,

Unott lesz holnap, ami elragad ma.

Tán fel tudod idézni, színét, ízét

Milyen volt napod a járvány előtt?

Miért izzadtál rendíthetetlen

konditeremben acélozva tested?

Mi célból, milyen teher alatt nőttél?

Csapatmunkában mi is lelkesített,

hogy ne stagnáljon, de nőjön a hozam?

Miben hittél, bíztál, miben bízva

Júliával, mint szőtted álmodat?

Fel tudod idézni színről színre?

ÁDÁM

A hatodik színre nem vállalkoznék.

Félek, hazugság volna, ábrándkép.

Mert körülünk minden megváltozott.

És napról napra egyre feledünk.

LUCIFER

Deletet nyomtunk a vészhelyzetben,

Amnéziát hozott a kijárási tilalom.

Tedd a szívedre a kezed, őszintén!

Te még tudsz különbséget tenni

Kedvesed, s egy kevesb becsű nő közt,

Ki szemedbe szerelmet projektál?

ÁDÁM

A zombikra lőj, ne rám!

HIPPIA

Ha kellek, szóljatok, fiúk.

LUCIFER:

Pornó, konferencia, online kurzus,

Annyi a bolygóingereknek, kisülnek.

Hazugságban éltünk, most is hazudunk.

Mindenünk fake, fake és fékje nincs.

Az emberek közt oly nagy a zavar.

Lopott órán, ha kell, így kontaktolunk,

De észre sem vesszük, mert nem érdekel,

A valóság iránt teljesen közömbös

Az agy. Rég nem termel oxitocint.

ÁDÁM

Egészen megvagyok.

Júlia még kijár. Elkel a Jánosban a segítség.

HIPPIA

Óh, bohó!

És bírod-é őt vég nélkül ölelni,

Pusztán a kezdet emléke miatt?

ÁDÁM

Nem értem, miről beszélsz.

HIPPIA

Mert nem jó az embernek egyedül lennie:

Húsodból hús ő. Ezen nosztalgiázol

Tömjénes oltárra helyezve

A tyúkszaros életet?

ÁDÁM

Mi másra vágytam, hogy legyen otthonom.

Nyílt tengerről bevonni vitorlám,

Lerázni magamról fölös koloncot:

Státuszt, elvárást, képmutatást.

Ideje megállni, megállapodni,

Harminc felett úgysem bírni szusszal

A folyton-folyó előmenetelt.

HIPPIA

Te ne bírnád, te, te telhetetlen,

Gyönyörre vágysz s haszontalan csapongsz!

ÁDÁM

Jöjjön, feleség, gyerek, szépen sorjában,

Terített asztalnál terveztük a jövőt.

Csakhogy velem együtt megállt minden.

Otthonra leltem, amit el nem hagyhatok.

Csak ülök, és megöl az unalom.

LUCIFER

Mikor pörögtél, nyugalomra vágytál,

Most, hogy nem kell, sőt mi több, tilos,

A szellemed, e nyugtalan erő

Nem engedi, hogy pihenni hagyjon.

ÁDÁM

Amit építek magamban, lerombolom.

Lesem az ajtót, hogy mikor jön Júlia.

Csak a fonál hiányzik kezemből,

Hogy elkezdjek szemfedelet szőni.

Mint egy megvetett rab, kínos hét után -,

Tantalusként az elégedetlenség gyötör.

HIPPIA

Az a vég! Csak azt tudnád feledni!

Térj már magadhoz! Végnapjainkat éljük.

Méghogy holtodiglan? Hazudsz csak,

Nem a Bárány menyegzőjét,

Csupán egy-egy elszakadt részed

Bírod egy-egy nőben találni.

Erre tanítottak ott az Adrián

Jachtjukon a tisztes családapák!

ÁDÁM

Néha úgy érzem, elkopott mind

Mi a miénk volt, - s újat létrehozni

Erőnk kevés. –

HIPPIA

Örök álmodó! Nem a szobádba,

saját képzetedbe vagy te bezárva.

Magadtól undorodsz, de törésre vársz.

Istentől, vagy Júliától reméled

hogy megszán, és kalapácsot ragad?

Van benned annyi titok, valami,

Mely táplálni képes a kutakodást,

Hogy mondjam, amiért élni érdemes?

Nem elég törés, ami történt velünk,

Elérhetetlen varázsként leng előtted

minden? Még mindig? Meddig?

Mekkora szakadék kell, hogy beleláss.

Júliádat, szerinted, egy szeszélye,

Egy ábrándkép nem csábítandja-é el?

ÁDÁM

Tartja magában a lelket.

Nem könnyen csá-bí-tan-dó.

LUCIFER

Mikor gyógyulsz már ki Fráter Júliádból!

ÁDÁM

Igaz, igaz, ne többet! Hippia! -

HIPPIA

Akarsz valamit tőlem?

LUCIFER

*Közbe vág*

Hippia! Folytasd a dicső erkölcsi tanfolyamot!

Otthon maradottnak, otthon melegében. -

De hát fogadásunk? -

ÁDÁM

Ha veszteném,

Úgy Júlia tiéd. -

LUCIFER

S ha nyersz?

ÁDÁM

Teslád

Enyém. -

LUCIFER

Négy hétre visszaveheted,

Vagy bétaszítom ángolnás tavamba. –

ÁDÁM

Inkább tartsd magad, hé!

LUCIFER

Új és szép kövér hal, ha akad:

Megesszük, és hizlalunk másikat.

HIPPIA

S nem dőzsöl-é rút féreg rajtad is?

Örüljön, aki él, vagy hogyha nem

Tud is örülni, legalább kacagjon.

*Iszik*

ÁDÁM

Rajta csak, vitézül.

LUCIFER

Basszus, ezt beszoptam. –

ÁDÁM

Recipe ferrum!

A verda az enyém. Megjött Júlia.

Csináljatok most már komédiát,

Ebből elég volt mára.

Kiszállok. Marad szívem az övé.

*Kilép*

LUCIFER

S mi, Hippia,

Követjük-é szintén példájukat?

Csinálj valamit. Nem bírom,

Ha más ölelkezik.

Ez a bolond még a szívről beszél! -

Ládd, kedves, én nem bántom a tiédet.

HIPPIA

Nagylelkü kedves! ím, javadra e bort.

Iszik

LUCIFER

Jól van, jól, Hippia! Lágy karod,

Puhácska kebled tőlem el ne vond!

HIPPIA

*Csak nevet a kamerába*

LUCIFER

Mi buja tűz, kellemmel egyesülve!

HIPPIA

*Csak nevet a kamerába*

LUCIFER

Mi van, lefagytál?

HIPPIA

*Csak nevet a kamerába*

LUCIFER

Költészetemre fagyleplet borítasz.

Kurvára laggol a netem ,

Nem tudom okát, milyen rendszerhiba.

Félek több annál, rendszerünk természete.

Gúnyos mosollyal és hideg szemekkel

Dolgozom Nagyhéten, Húsvétkor is.

Pedig most igazán böjtölhetnék.

Magam ura vagyok, tessék, hittem, haladhatok,

Nincs kifogás, szkepszis. A tagadás szellemét

Csak magamon gyakorolhatom.

És mire jutottam?

Meghülyülök, egyik napom olyan, mint a másik,

Éjjel, nappal egyre megy, egyszerre tízen

Beszélünk. A nappalim home office,

kormányablak, vagy épp kenyeret süt benne a pék.

Nem csoda, hogy néha két kuncsaft között

Ádámmal lógunk, máshol nem, a szeren,

Ő mint Sergiolus, én Milo, vagy Catullus.

Ennyi jár, miként magányom csillapítand

Hogy veled kívánom a társalgás illatát

orromba szívni, Hippia.

HIPPIA

Valóban szinte félek, hogy a láz beszél

Belőled. Lehet, hogy benned

Már megfogant a fekete halál,

Mely a várost pusztítja.

LUCIFER

Az nem lehet, hisz jóemberként

itthon a seggemen ülök.

ÁDÁM

*Visszajön*

El vele,

E gyászos képpel. Pajzán dalt nekünk,

Ki tudja a legszebbet köztetek?

HIPPIA

*Énekel*

Borral, szerelemmel

Eltelni sosem kell;

Minden pohárnak

Más a zamatja.

*Isznak*

MIND

*Énekelnek*

S a mámor, az édes mámor,

Mint horpadt sírokat a nap,

Létünk megaranyozza.

HIPPIA:

Gyorsan visszajöttél. Júliát is csak behazudtad?

ÁDÁM:

A konyhában fertőtlenít.

LUCIFER:

S a vész előtti napokról álmodik.

Napsugáros pálmafák alatt.

*Iszik, énekel*

Bolond világ volt hajdanában:

Brutus nem ült szép villájában,

Kardot fogott s harcolni méne,

Mint hitvány zsoldos, s még mivégre?

A rongyos nép jóléte végett,

S tar földön érte el is vérzett.

*Iszik*

MIND

*Énelelnek*

Örűljünk, okosabb világ van,

Örűljünk, hogy mi élünk abban. –

HIPPIA

*Énekel*

Bolond világ volt hajdanában:

A napok taposó malmában

Csak azon járt agyunk, mit kéne

Beszerezni a hétvégére.

Wellness legyen vagy kerti parti,

Wizz Airrel Cipruson egy randi.

*Iszik*

MIND

*Énekelnek*

Örűljünk, okosabb világ van,

Örűljünk, hogy mi élünk abban. -

ÁDÁM

*Énekel*

Bolond világ volt hajdanában,

Néztük, mi megy a Katonában,

Vagy Pintér mit vág oda nekünk.

Ha nevettünk is, hűek lehettünk.

Cirkuszainkban minden jegy elkelt.

Látványt jelentett, a vadnak ételt.

MIND

*Isznak, énekelnek*

Örűljünk, okosabb világ van,

Örűljünk, hogy mi élünk abban.

HIPPIA

És Júlia nem danol velünk?

LUCIFER

Rezge hangján messze múltba szállnánk?

ÁDÁM

Ugyan, neki az ily perc - virág,

S így hervatag.

LUCIFER

Hát sírjunk, szaggatva ruhánk?

Hamut szórva fejünkre jajveszékeljünk?

Hagyd hát kacagnunk a nyomort, hatalmat,

Dögvészt, mi a várost tizedeli,

Az isteneknek minden végzetét.

*Ezalatt besötétült. Egy sziréna hallszik. Az egész társaság egy ideig merev hallgatásba süllyed.*

ÁDÁM

Mi jajszó ez, mely úgy velőbe hat?

LUCIFER

Nehány őrültet most feszítenek fel,

Testvériségről, jogrul álmodókat.

HIPPIA

Úgy kell nekik, miért nem ültek otthon?

LUCIFER

Koldús a dúst testvéreül kivánja,

Cseréld meg őket, és ő von keresztre.

*Újra sziréna, ez már egy mentő hangja.*

ÁDÁM

Úgy érzem, mintha álomban feküdném.

LUCIFER

*Felkacagva*

Mint látom, itt a jókedv elborult.

Bor nincs-e már, vagy elfogyott az élc,

Hogy a savanyu úr is megsokallja?

Talán bizon valaki fél közöttünk,

Vagy éppen megtért.

No, majd hivok uj vendéget közénk.

Talán megifjúlt kedv is tér be véle.

Hogy hűek maradjunk a műhöz,

egy Controll V-vel idemásolom.

Így ni, halott a nyílt koporsóban.

Be és kiszúrás, az Asztalra helyezem.

Igyál pajtás, holnap nekem, ma néked!

*Iszik*

HIPPIA

Talán inkább csókot kivánsz?

*Iszik*

LUCIFER

Öleld meg,

És lopd ki szájából az obulust.

*Iszik*

HIPPIA

Ha tégedet csókollak, őt miért ne?

*Iszik*

*Ádám az üres Szent-Péter Bazilikában megkezdődő húsvéti vigília közvetítésére kattint. Ferenc pápa: In nómine Patris, et Fílii, et Spíritus Sancti.*

ÁDÁM

*Önkéntelenül válaszol*

Ámen.